Producția industrială din primele trei luni ale anului a înregistrat o scădere față de primul trimestru din 2023 de 2,7% în termeni de volum și de 0,9%, după ajustarea pentru numărul de zile lucrătoare, arată datele Institutului Național de Statistică publicate marți, 14 mai.
Toate cele trei ramuri industriale au înregistrat scăderi în primul trimestru, conform comunicatului. Astfel, producția, în termeni de volum brut, în industria prelucrătoare a scăzut cu 2,7%, producţia şi furnizarea de energie electrică şi termică, gaze, apă caldă şi aer condiţionat s-a diminuat cu 2,6%, iar industria extractivă a înregistrat un volum mai mic cu 2,3%. După ajustarea în funcție de sezonalitate și numărul de zile lucrătoare, diferențele sunt mai mici, per total. Astfel, cea mai notabilă diferență a fost în producția de energie (-3%), urmată de industria extractivă (-2,1%) și de industria prelucrătoare (-0,6), pentru o diferență de 0,9% în minus între trimestrul I din 2024 și aceeași perioadă din 2023.
Față de luna februarie, producția industrială a crescut cu 8,1%, ca serie brută, după avansurile din industria prelucrătoare (+9,3%) și cea extractivă (+8%). După ajustare ala numărul de zile lucrătoare, producția din martie a fost mai mare cu 3,9% față de cea din februarie, pe fondul creșterii din prelucrare (+5%) și din energie (+1%). Industria extractivă a înregistrat o scădere de 2,2%.